Qishloq xo‘jaligini mexanizatsiyalash sohasida ilmiy-tadqiqot ishlarini amalga oshirish tizimini yanada takomillashtirish chora-tadbirlari to‘g‘risida

O‘zbekiston Respublikasi Prezidentining “Toshkent irrigatsiya va qishloq xo‘jaligini mexanizatsiyalash muhandislari institutida oliy ma’lumotli kadrlar tayyorlash tizimini tubdan takomillashtirish chora-tadbirlari to‘g‘risida” 2018-yil 8-maydagi PQ-3702-son hamda “Qishloq xo‘jaligini o‘z vaqtida qishloq xo‘jaligi texnikasi bilan ta’minlash mexanizmlarini yanada takomillashtirish chora-tadbirlari to‘g‘risida” 2018-yil 10-maydagi PQ-3712-son qarorlariga muvofiq qishloq xo‘jaligini mexanizatsiyalash sohasida fundamental va amaliy tadqiqotlar hamda innovatsion faoliyatni rivojlantirish, bajariladigan ilmiy tadqiqotlarning salohiyatini oshirish va sohaning moddiy-texnika ta’minotini mustahkamlash maqsadida Vazirlar Mahkamasi qaror qiladi: 
 1. O‘zbekiston Respublikasi Oliy va o‘rta maxsus ta’lim vazirligi, Fanlar akademiyasi, Qishloq xo‘jaligi vazirligi va Suv xo‘jaligi vazirligining Toshkent irrigatsiya va qishloq xo‘jaligini mexanizatsiyalash muhandislari instituti tizimidagi Qishloq xo‘jaligini mexanizatsiyalash va elektrlashtirish ilmiy-tadqiqot instituti negizida O‘zbekiston Respublikasi Fanlar akademiyasi Qishloq xo‘jaligi va oziq-ovqat ta’minoti ilmiy-ishlab chiqarish markazining Qishloq xo‘jaligini mexanizatsiyalash ilmiy-tadqiqot institutini (keyingi o‘rinlarda Institut deb ataladi) tashkil etish to‘g‘risidagi taklifi ma’qullansin. 
 2. Quyidagilar Institutning asosiy vazifalari va faoliyat yo‘nalishlari etib belgilansin:
 paxta-g‘allachilik, sabzovot-polizchilik, bog‘dorchilik va boshqa ekinlarni parvarish qilishda intensiv texnologiyalarni qamrab olgan holda qishloq xo‘jalik ekinlari yetishtirish bo‘yicha barcha agrotexnik tadbirlarni to‘liq mexanizatsiyalashni ta’minlaydigan istiqbolli mashinalashgan agrotexnologiyalar va resurslarni tejaydigan texnika vositalarini ishlab chiqish va joriy etish;
 lalmi yerlar va cho‘l yaylovlarida don, moyli va ozuqabop ekinlar yetishtirish bo‘yicha yangi agrotexnologiyalar va texnika vositalarini yaratish va joriy etish yo‘li bilan mahsuldorligi kam yerlardan foydalanish samaradorligini oshirishga yo‘naltirilgan ilmiy tadqiqotlarni bajarish; 
 qishloq xo‘jalik mahsulotlarini yetishtirish, saqlash, tashish va qayta ishlash jarayonlarining samaradorligini, jumladan, noan’anaviy va qayta tiklanuvchi energiya manbalari hamda axborot texnologiyalarini qo‘llash va agrotexnologik tadbirlarni kompleks avtomatlashtirish hisobiga oshirishga qaratilgan innovatsion ishlarni amalga oshirish; 
 xorijiy va mahalliy korxonalarda ishlab chiqarilgan qishloq xo‘jalik texnikasi va texnika vositalarining yangi zamonaviy turlaridan respublika qishloq xo‘jaligida samarali foydalanishga doir ilmiy asoslangan tavsiyalarni ishlab chiqish;
 qishloq xo‘jaligi sohasida faoliyat yurituvchi boshqa ilmiy va oliy ta’lim muassasalari hamda mashinasozlik korxonalari, shuningdek, xalqaro ilmiy-tadqiqot institutlari va markazlari bilan ilmiy-texnik kooperatsiya o‘rnatish va o‘zaro hamkorlikni mustahkamlash orqali yuqori malakali kadrlar tayyorlash, ilm-fan, ta’lim va ishlab chiqarishning samarali integratsiyasini ta’minlashga qaratilgan tadbirlarni tashkil etish.
 3. Quyidagilar:
 2019-2020-yillarda qishloq xo‘jaligini mexanizatsiyalash sohasida fundamental va amaliy tadqiqotlar hamda innovatsion ishlanmalarni rivojlantirish, bajariladigan ilmiy tadqiqotlarning amaliy salohiyatini oshirish va Institutning moddiy-texnika ta’minotini mustahkamlash bo‘yicha chora-tadbirlar dasturi 2-ilovaga muvofiq tasdiqlansin. 
 O‘zbekiston Respublikasi qishloq xo‘jaligi vaziriga, zarurat bo‘lganda, Institut tuzilmasiga xodimlarning belgilangan umumiy soni va mehnatga haq to‘lash fondi doirasida o‘zgartirishlar kiritish huquqi berilsin.
 4. Quyidagilar Institut faoliyatini moliyalashtirish manbalari etib belgilansin:
 O‘zbekiston Respublikasi Davlat budjetidan bino va inshootlarni saqlash, shuningdek, xodimlarning (ilmiy xodimlardan tashqari) ish haqi va unga tenglashtirilgan to‘lovlarni amalga oshirish uchun ajratiladigan mablag‘lar;
 O‘zbekiston Respublikasi Davlat budjetidan davlat ilmiy dasturlarini amalga oshirish uchun ajratiladigan mablag‘lar;
 xo‘jalik faoliyatidan olinadigan daromadlar;
 xalqaro moliya institutlari, xorijiy va donor tashkilotlarning grantlari;
 qonun hujjatlarida taqiqlanmagan boshqa manbalar.
 5. O‘zbekiston Respublikasi Investitsiyalar bo‘yicha davlat qo‘mitasi manfaatdor vazirliklar va idoralar bilan birgalikda Qishloq xo‘jaligida bilim va innovatsiyalar milliy markazining asoslangan hisob-kitoblariga binoan O‘zbekiston Respublikasining rivojlanish davlat dasturining 2020-yil va keyingi yillar uchun mo‘ljallangan parametrlarini shakllantirishda Institutda qurilish-ta’mirlash hamda jihozlash ishlarini amalga oshirish uchun O‘zbekiston Respublikasi Vazirlar Mahkamasi huzuridagi O‘zbekiston Respublikasining rivojlanish davlat dasturlarini moliyalashtirish jamg‘armasi hisobiga mablag‘lar ajratilishini nazarda tutsin. 
 6. Belgilab qo‘yilsinki:
 qishloq xo‘jaligi ishlab chiqarishini mexanizatsiyalash vositalarini yaratish bo‘yicha barcha ilmiy-tadqiqot ishlanmalari va tajriba-konstruktorlik ishlari yagona reja asosida Institut va “Qishloq xo‘jaligi mashinasozligi konstruktorlik-texnologik markazi” MChJ bilan hamkorlikda amalga oshiriladi;
 Institut ilmiy xodimlari tomonidan innovatsion ishlanmalar asosida yaratilgan mashinalar va mexanizatsiya vositalari namunalarini tayyorlash va ularni davlat sinovlaridan o‘tkazish xarajatlari O‘zbekiston Respublikasi Fanlar akademiyasining budjetdan tashqari mablag‘lari va qonun hujjatlarida taqiqlanmagan boshqa manbalar hisobiga amalga oshiriladi. 
 7. “O‘zavtosanoat” AJ ishonchli boshqaruvchi kompaniyasi innovatsion ishlanmalar asosida yaratilgan mashinalar va mexanizatsiya vositalari namunalarini belgilangan tartibda sinash uchun tegishli shartnomalar asosida tayyorlashni ta’minlasin, ichki va tashqi bozorlarda ularga bo‘lgan talabni, mavjud analoglarga nisbatan texnik parametrlari va narxi bo‘yicha raqobatbardoshligini kompleks tarzda o‘rganishni amalga oshirsin.
 8. O‘zbekiston Respublikasi Innovatsion rivojlanish vazirligi Fanlar akademiyasi, Oliy va o‘rta maxsus ta’lim vazirligi, “O‘zagrotexsanoatxolding” AJ va boshqa manfaatdor tashkilotlar bilan birgalikda ikki oy muddatda klasterlar yaratishning jahon tajribasini o‘rganib chiqsin va respublikada ushbu tajribadan foydalanish bo‘yicha aniq takliflarni kiritsin. 
 9. O‘zbekiston Respublikasi Davlat aktivlarini boshqarish agentligi va “O‘zagroservis” AJning Institutning Toshkent viloyati Yangiyo‘l tumanining “Gulbahor” shaharchasi “Ahil” mahallasida joylashgan namoyishlar saroyi binosi, bostirmalar va qorovulxona binosini “O‘zagroservis” AJ ustav kapitalidagi davlat ulushini oshirish hisobiga berish; 
 O‘zbekiston Respublikasi Fanlar akademiyasi, Davlat aktivlarini boshqarish agentligining Institutning foydalanilmayotgan bino va inshootlarini 3-ilovaga muvofiq ochiq savdo orqali sotish to‘g‘risidagi takliflari ma’qullansin.
 Davlat aktivlarini boshqarish agentligi 3-ilovaga muvofiq Institutning bo‘sh turgan va foydalanilmayotgan bino va inshootlari bozor narxida belgilangan tartibda ommaviy savdolarga qo‘yilishini tashkil etsin.
 10. Belgilab qo‘yilsinki:
 ushbu qarorga muvofiq hamda Vazirlar Mahkamasining “O‘zbekiston qishloq xo‘jaligi ilmiy-ishlab chiqarish markazi ilmiy-tadqiqot muassasalarining bino va inshootlaridan samarali foydalanishni ta’minlash, yer uchastkalari maydonlarini optimallashtirish chora-tadbirlari to‘g‘risida” 2017-yil 1-martdagi 114-son qaroriga 2-ilovaga muvofiq bino va inshootlarni (18, 20, 21, 24-pozitsiyalar) sotishdan tushadigan mablag‘lar Institutning maxsus hisob raqamida jamg‘ariladi; 
 Institutning maxsus hisob raqamidagi mablag‘lar:
 Institutning moddiy-texnika bazasini mustahkamlashga, shu jumladan, ta’mirlash-qayta tiklash ishlari, zamonaviy ilmiy, texnologik hamda laboratoriya asbob-uskunalari va vositalar bilan jihozlash uchun yo‘naltiriladi.
 O‘zbekiston Respublikasi Fanlar akademiyasi Institutning maxsus hisob raqamidagi pul mablag‘laridan maqsadli foydalanilishi ustidan nazorat o‘rnatsin.
 11. O‘zbekiston Respublikasi Fanlar akademiyasi manfaatdor vazirliklar va idoralar bilan birgalikda bir oy muddatda:
 Institutning ustavini ishlab chiqsin, tasdiqlasin va belgilangan tartibda davlat ro‘yxatidan o‘tkazilishini ta’minlasin;
 qabul qilingan normativ-huquqiy hujjatlarni ushbu qarorga muvofiqlashtirsin.
 12. O‘zbekiston Respublikasi Hukumatining 4-ilovaga muvofiq ayrim qarorlariga o‘zgartirishlar kiritilsin.
 13. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — O‘zbekiston Respublikasi Investitsiyalar bo‘yicha davlat qo‘mitasi raisi S.R. Xolmuradov, O‘zbekiston Respublikasi Bosh vazirining o‘rinbosari N.S. Otajonov va O‘zbekiston Respublikasi Fanlar akademiyasi prezidenti B.S. Yuldashev zimmasiga yuklansin.
 1. Vazirlar Mahkamasining “O‘zbekiston qishloq xo‘jaligi ilmiy-ishlab chiqarish markazi ilmiy-tadqiqot muassasalarining bino va inshootlaridan samarali foydalanishni ta’minlash, yer uchastkalari maydonlarini optimallashtirish chora-tadbirlari to‘g‘risida” 2017-yil 1-martdagi 114-son qaroriga 2-ilovadan 22-pozitsiya chiqarib tashlansin.
 2. Vazirlar Mahkamasining “Ilmiy-innovatsion ishlanma va texnologiyalarni ishlab chiqarishga tatbiq etishning samarali mexanizmlarini yaratish chora-tadbirlari to‘g‘risida” 2018-yil 12-yanvardagi 24-son qarorining 2-bandi quyidagi tahrirda bayon etilsin: 
 “2. Belgilab qo‘yilsinki, 2018-yil 1-yanvardan boshlab Fanlar akademiyasining ilmiy-tadqiqot muassasalari:
 bino va inshootlarini saqlash, shuningdek, xodimlar (ilmiy xodimlardan tashqari) mehnatiga haq to‘lash bo‘yicha xarajatlarni moliyalashtirish O‘zbekiston Respublikasi Davlat budjeti mablag‘lari hisobiga bazaviy moliyalashtirish asosida amalga oshiriladi;
 rahbar xodimlarining ish haqi budjet mablag‘lari hisobiga fundamental, amaliy tadqiqotlar va innovatsion ishlarning ilmiy-texnika dasturlarini amalga oshirishda qatnashuvchi ilmiy-tadqiqot muassasalari rahbar xodimlarining bazaviy lavozim maoshlariga tenglashtiriladi.”